DEĊIŻJONI Nru 1/2016 TAL-KUNSILL TA' ASSOĊJAZZJONI UE-ĠORDAN

tad-19 ta' Diċembru 2016

dwar qbil fuq il-Prijoritajiet tas-Sħubija UE-Ġordan [2016/2388]

IL-KUNSILL TA' ASSOĊJAZZJONI UE-ĠORDAN,

Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra,

Billi:

ADOTTA DIN ID-DEĊIŻJONI:

Artikolu 1

Il-Kunsill ta' Assoċjazzjoni jirrakkomanda li l-Partijiet jimplimentaw il-Prijoritajiet tas-Sħubija UE-Ġordan, inkluż il-Patt, li huma stipulati fl-Anness għal din id-Deċiżjoni.

Artikolu 2

Il-Kunsill ta' Assoċjazzjoni jiddeċiedi li l-Pjan ta' Azzjoni UE-Ġordan, li daħal fis-seħħ f'Ottubru 2012, jiġi sostitwit mill-Prijoritajiet tas-Sħubija UE-Ġordan, inkluż il-Patt.

Artikolu 3

Din id-Deċiżjoni għandha tidħol fis-seħħ fid-data tal-adozzjoni tagħha.

L-ANNESS GĦALL-PRIJORITAJIET TAS-SĦUBIJA BEJN L-UE U L-ĠORDAN

Il-Patt bejn l-UE u l-Ġordan

L-iskop ta' dan id-dokument huwa li jikkomplimenta l-Prijoritajiet tas-Sħubija bejn l-UE u l-Ġordan, billi jispjega l-impenji reċiproċi kif ukoll il-mekkaniżmi ta' rieżami.

Il-Patt bejn l-UE u l-Ġordan, imħabbar fil-Konferenza ta' Londra “Nappoġġjaw lis-Sirja u lir-Reġjun” tal-4 ta' Frar 2016 huwa rispons pożittiv għall-proposta tal-Ġordan għal “Patt” mal-komunità internazzjonali, li jirrakkomanda approċċ olistiku għall-indirizzar tal-kriżi tar-rifuġjati Sirjana. Il-Patt bejn l-UE u l-Ġordan huwa dokument ħaj, li jeħtieġ aġġornament regolari, u jirrifletti t-tliet pilastri u l-ispirtu tal-“Patt Internazzjonali” għall-Ġordan li għalih huma firmatarji l-Gvern tal-Ġordan u l-koospitanti tal-konferenza ta' Londra. Il-Patt bejn l-UE u l-Ġordan jibni fuq il-Pjan ta' Rispons tal-Ġordan (JRP) 2016-18 u l-“Ġordan 2025 — Viżjoni u Strateġija Nazzjonali” fost l-oħrajn. Jiffoka fuq it-tisħiħ tar-reżiljenza ekonomika tal-Ġordan filwaqt li jsaħħaħ l-opportunitajiet ekonomiċi għar-refuġjati Sirjani, permezz ta' protezzjoni akbar u aċċess aħjar għall-impjiegi u għal edukazzjoni ta' kwalità.

Il-Patt bejn l-UE u l-Ġordan, li għandu l-għan li jimplimenta l-Prijoritajiet tas-Sħubija bejn l-UE u l-Ġordan, imur lil hinn mill-Patt Internazzjonali, billi jistipula l-impenji reċiproċi u l-mekkaniżmi ta' rieżami għall-oqsma tal-Prijoritajiet tas-Sħubija differenti miżmumin. B'dan il-mod, il-Patt bejn l-UE u l-Ġordan jibni fuq: id-djalogi politiċi u l-kooperazzjoni fil-kuntest tal-Ftehim ta' Assoċjazzjoni bejn l-UE u l-Ġordan; il-Qafas ta' Appoġġ Uniku 2014-17 (SSF) għall-Appoġġ tal-UE lill-Ġordan; l-Istrateġija 2025 tal-Ġordan u l-programmi ta' żvilupp eżekuttivi fuq tliet snin tiegħu.

Il-Protezzjoni u l-Opportunitajiet ta' Żvilupp għar-Rifuġjati Sirjani Il-Ġordan jospita madwar 1,3 miljun Sirjan, li 630 000 minnhom huma rifuġjati reġistrati mill-UNHCR; aktar minn 70 % huma nisa u tfal u tnejn minn kull tliet rifuġjati huma rrapportati li jgħixu taħt il-linja tal-faqar assolut tal-Ġordan. Il-Ġordan iżomm l-impenn kontinwu tiegħu li jipprovdi aċċess għat-territorju tiegħu lil persuni vulnerabbli li jaħarbu mill-kunflitti u l-UE tfaħħar l-isforzi kontinwi tal-Ġordan fl-għoti ta' aċċess, ta' protezzjoni u ta' assistenza lir-rifuġjati Sirjani mindu faqqgħet il-kriżi. Il-Ġordan ser ikompli jipprovdi wkoll ambjent ta' protezzjoni u kundizzjonijiet xierqa għal ħajja dinjituża inkluż status legali għar-rifuġjati Sirjani, li jgħixu ġewwa jew barra l-kampijiet. Ambjent ta' protezzjoni xieraq għar-rifuġjati huwa importanti għall-indirizzar tal-ħtiġijiet ta' emerġenza u, għalhekk, il-protezzjoni se tibqa' fil-qalba tal-operazzjoni umanitarja tal-UE fil-Ġordan. B'appoġġ tal-isforzi tal-Ġordan, l-UE se tkompli tipprovdi livell sostnut ta' assistenza umanitarja, l-UE se tkompli tiffoka fuq assistenza kruċjali li ssalva l-ħajja, b'rispons għall-ħtiġijiet bażiċi tal-aktar rifuġjati vulnerabbli li jgħixu fil-kampijiet u f'kuntesti urbani, kif ukoll ta' dawk li jkunu għadhom kif waslu, b'enfasi speċjali fuq il-ħtiġijiet tat-tfal u tan-nisa. Iż-żewġ naħat sejrin jidentifikaw l-aktar miżuri ta' appoġġ kosteffiċjenti għall-aktar popolazzjonijiet vulnerabbli ta' rifuġjati Billi jirrikonoxxi bis-sħiħ il-prijorità għall-Ġordan li jiġġenera stabbiltà u sigurtà tul il-fruntieri tiegħu u fil-pajjiż, il-Patt bejn l-UE u l-Ġordan jirrifletti l-ambizzjoni li tissaħħaħ il-kooperazzjoni fil-ġlieda kontra t-terroriżmu u fil-prevenzjoni tar-radikalizzazzjoni u tal-estremiżmu vjolenti, filwaqt li jsostni ambjent li jiżgura aċċess u protezzjoni lill-applikanti għall-ażil fil-bżonn. Bil-preżenza tar-rifuġjati Sirjani li evolviet f'sitwazzjoni fit-tul, u bil-Ġordan li b'wiċċu minn quddiem aċċetta li ħafna mir-rifuġjati sejrin jibqgħu fil-Ġordan sakemm is-sitwazzjoni fis-Sirja tippermettilhom imorru lura, il-komunità internazzjonali inkluża l-UE laqgħet bi ħġarha l-impenn tal-Ġordan li jippermetti lir-rifuġjati Sirjani jaċċessaw opportunitajiet għall-għajxien tagħhom, u aċċettat li tappoġġja lill-Ġordan kif xieraq. Bl-appoġġ tal-komunità internazzjonali, b'mod partikolari l-impenn tal-UE li tirrieżamina s-sistema tar-regoli tal-oriġini tagħha, b'rabta mal-ħolqien tal-opportunitajiet tax-xogħol għar-rifuġjati Sirjani fost il-popolazzjoni ospitanti, il-Gvern ħabbar l-intenzjoni tiegħu li jħalli lir-rifuġjati Sirjani jaħdmu f'numru ta' setturi fejn ftit li xejn hemm kompetizzjoni mal-ħaddiema Ġordaniżi. Dan il-progress huwa pożittiv ħafna u jixħet ukoll responsabbiltà sostanzjali fuq il-komunità ta' donaturi sabiex tbiddel il-kriżi tar-rifuġjati Sirjani f'opportunità ta' żvilupp. L-appoġġ lir-rifuġjati Sirjani mhuwiex sejjer ikun ta' detriment għal nies oħrajn li jirrisjedu u qed ifittxu protezzjoni fil-Ġordan; f'dak ir-rigward l-UE sejra tkompli bil-kooperazzjoni mill-qrib tagħha mal-awtoritajiet tal-Ġordan, man-NU u ma' sħab ta' implimentazzjoni internazzjonali u nazzjonali oħrajn. L-UE sejra tkompli bl-isforzi tagħha bl-għan li ssostni l-appoġġ tagħha, kif ukoll l-appoġġ mill-komunità internazzjonali ġenerali għall-komunitajiet ospitati affettwati u l-popolazzjonijiet ta' rifuġjati fil-Ġordan. B'mod ġenerali, l-UE u l-Ġordan sejrin jipprijoritizzaw it-tisħiħ tal-opportunitajiet ta' żvilupp u l-prospetti għall-Ġordaniżi, inklużi l-komunitajiet ospitanti vulnerabbli kif ukoll ir-rifuġjati sakemm jasal iż-żmien li l-kundizzjonijiet ikunu tajbin għalihom sabiex jirritornaw lura pajjiżhom. Sadanittant, l-UE u l-Ġordan sejrin jaħdmu flimkien sabiex jippermettu lir-rifuġjati li jaħarbu mill-kunflitt fis-Sirja jgħixu b'dinjità flimkien mal-popolazzjoni lokali fil-Ġordan, billi jiżguraw il-qafas legali u amministrattiv meħtieġ u l-aċċess għall-għajxien, għall-edukazzjoni u għall-kura tas-saħħa affordabbli li jmorru ma' dan. F'dak l-ispirtu, l-impenn tal-Ġordan li jippermetti lir-rifuġjati jiksbu permessi tax-xogħol, jiftħu negozji żgħar u jidħlu f'attivitajiet kummerċjali fejn applikabbli u skont il-leġiżlazzjoni nazzjonal, huwa ċentrali.

1. L-iffaċilitar tal-kummerċ bejn l-UE u l-Ġordan fid-dawl tat-tisħiħ tal-investimenti, tal-esportazzjonijiet, tal-opportunitajiet tax-xogħol inkluż għar-rifuġjati Sirjani

Il-Patt Internazzjonali jsejjaħ għal miżuri li jiftħu s-suq tal-UE, b'mod speċifiku permezz ta' regoli tal-oriġini ssimplifikati, li jwasslu sabiex jitkattru l-investimenti u jinħoloq ix-xogħol għall-Ġordaniżi u għar-rifuġjati Sirjani. Bħala rispons pożittiv, l-UE ħadet impenn li tissimplifika r-regoli tal-oriġini tagħha għal perjodu ta' għaxar snin għal prodotti speċifiċi prodotti fil-faċilitajiet tal-produzzjoni li jinsabu f'Żoni ta' Żvilupp Speċjali (SEZ) u Żoni Industrijali predeterminati, diment li dawn ikunu marbutin ma' opportunitajiet tax-xogħol bl-istess kundizzjonijiet kemm għall-Ġordaniżi kif ukoll għar-rifuġjati (15 % tal-impjiegi fl-ewwel sentejn; 25 % wara), bl-iskop ġenerali li tintlaħaq il-mira ta' 200 000 opportunità tax-xogħol għar-rifuġjati Sirjani fil-livell tal-Pajjiż, skont id-dikjarazzjoni tal-Patt Internazzjonali. Ladarba tintlaħaq din il-mira msemmija l-aħħar, l-UE sejra tikkunsidra l-estensjoni tad-derogi mir-Regola tal-Oriġini u tissimplifika l-kundizzjonijiet neċessarji sabiex il-produtturi tal-Ġordan jibbenefikaw minn din is-sistema l-ġdida tar-regoli tal-oriġini. L-UE u l-Ġordan qablu li jinvolvu organizzazzjonijiet internazzjonali b'kompetenza rilevanti bħall-Organizzazzjoni Dinjija tax-Xogħol (ILO) u/jew il-Bank Dinji fl-appoġġ u l-kontribuzzjoni għall-ġenerazzjoni tal-impjiegi u l-proċess ta' monitoraġġ futur.

L-UE tfaħħar lill-Ġordan għall-passi konkreti li ħa sabiex iħalli lir-rifuġjati Sirjani jaċċessaw permessi tax-xogħol temporanji, kif ifformulat inizjalment fir-Rispons Ekonomiku tiegħu għall-Kriżi tar-Rifuġjati tas-Sirja: L-Ippilotar ta' Approċċ Olistiku”. Suq tax-xogħol formali akbar għandu effetti ta' benefiċċju u moltiplikazzjoni fuq il-finanzi pubbliċi nazzjonali. L-approċċ olistiku tal-Ġordan jintroduċi l-idea li l-forza tax-xogħol Sirjana titħalla tieħu sehem fis-suq tax-xogħol fi: 18-il “Żona Ekonomika Soċjali (SEZ)”; kampijiet tar-rifuġjati; ċerti setturi (pereż. l-agrikoltura u l-kostruzzjoni skont kwoti predeterminati); u għal xogħlijiet pubbliċi muniċipali ffinanzjati minn għotjiet tal-komunità ta' donaturi (infrastruttura jew servizzi komunitarji oħrajn intensivi fin-numru ta' ħaddiema li jeħtieġu), dment li s-Sirjani ma jiħdux post il-ħaddiema Ġordaniżi.

Il-ħolqien ta' opportunitajiet tax-xogħol f'SEZ huwa punt ċentrali tal-proposta tal-Ġordan. Dawn iż-żoni huma mistennijin jattiraw investimenti mill-Ewropa u reġjuni oħrajn, inkluż, fuq kollox, mid-djaspora Sirjana li tfittex “rifuġju sikur” u jkattru l-esportazzjonijiet lejn l-UE.

Sabiex tħaffef dan il-proċess, fuq talba tal-Ġordan u kif speċifikat hawn fuq, l-UE ħadet impenn li tnaqqas ir-Regoli tal-Oriġini għall-prodotti mmanifatturati b'ħaddiema rifuġjati fis-SEZ tal-Ġordan kif ukoll f'Żoni Industrijali oħrajn tat-territorju. L-UE lesta li tappoġġja ċerti ħtiġijiet speċifiċi għall-iżvilupp ta' taħriġ u ħiliet orjentati lejn is-suq tax-xogħol sabiex issaħħaħ il-produttività fl-SEZ u lil hinn minnhom.

Madankollu, ta' min ifakkar li, skont il-Ftehim ta' Assoċjazzjoni eżistenti bejn l-UE u l-Ġordan, il-Ġordan diġà għandu aċċess ħieles mid-dazju u ħieles minn kwoti għas-suq tal-UE għall-prodotti industrijali, kif ukoll aċċess wiesa' ħafna għall-prodotti agrikoli. Madankollu, il-produtturi Ġordaniżi għadhom ma sfruttawx dan għalkollox għaliex ma jistgħux jissodisfaw ir-regoli tal-oriġini u l-istandards tekniċi applikati skont il-Ftehim.

L-UE offriet, u l-Ġordan laqa', il-possibbiltà ta' Żona ta' Kummerċ Ħieles Approfondita u Komprensiva (DCFTA), li n-negozjati tagħha għad iridu jitnedew. L-UE offriet ukoll il-possibbiltà ta' negozjati fuq Ftehim dwar il-Valutazzjoni tal-Konformità u l-Aċċettazzjoni tal-prodotti industrijali (ACAA) sabiex il-prodotti Ġordaniżi minn ċerti setturi jkunu jistgħu jidħlu fis-suq tal-UE mingħajr kontrolli tekniċi addizzjonali. Il-Ġordan avvanza sew fil-preparazzjonijiet tal-ACAA u t-tqarrib lejn il-leġiżlazzjoni tal-UE fis-setturi magħżulin, anki jekk għad hemm bżonn ta' xi appoġġ tekniku. Għandha ssir sessjoni ta' analiżi tas-sitwazzjoni attwali fil-livell tal-esperti bejn l-awtoritajiet tal-Ġordan u s-servizzi tal-UE. Imbagħad ikunu jistgħu jitnedew in-negozjati tal-ACAA. Sejjer ikun hemm bżonn li jsiru sforzi sostnuti sabiex jissaħħaħ il-qafas bilaterali tal-kummerċ u tal-investiment, sabiex jitħeġġeġ l-investiment u jkunu appoġġjati l-esportaturi Ġordaniżi sabiex jagħmlu użu akbar mill-aċċess preferenzjali għas-Suq tal-UE.

2. Il-promozzjoni tal-istabbiltà makroekonomika, tat-tkabbir intelliġenti u sostenibbli

Il-Ġordan jisħaq fuq il-bżonn li jirċievi aktar għotjiet sabiex inaqqas il-livell tad-dejn tiegħu. Il-Ġordan jisħaq ukoll fuq il-bżonn ta' aktar finanzjament konċessjonali inkluż permezz tal-Patt Internazzjonali, sabiex inaqqas diskrepanza mdaqqsa fil-finanzjament. Filwaqt li l-ħtiġijiet fil-pajjiż inklużi dawk miġjubin mill-impatt tal-kriżi tar-rifuġjati sejrin jeħtieġu aktar finanzjament ta' għotjiet, il-Ġordan għandu bżonn qawwi ta' investimenti fl-infrastruttura. L-UE, permezz tal-Faċilità ta' Investiment għall-Viċinat (NIF) tqiegħed għad-dispożizzjoni riżorsi finanzjarji sinifikanti f'termini konċessjonali għal proġetti ta' investimenti fuq skala kbira inkluż għall-iżvilupp ta' sistema tat-trasport reġjonali. B'mod simili, il-BEI jżomm approċċ flessibbli rigward il-prijoritajiet ta' finanzjament tiegħu fil-Ġordan b'appoġġ tal-objettivi tal-gvern, il-ħolqien tax-xogħol u l-promozzjoni tas-settur privat/tal-SMEs. Il-BERŻ jopera fuq linji simili.

Fid-dawl tal-livell għoli tad-dejn pubbliku tal-Ġordan, self ġdid għandu jagħti prijorità lil investimenti b'rata ta' redditu għolja, pereż. infrastruttura li tiffaċilita l-esportazzjonijiet, inkubaturi tan-negozju, eċċ. li jkollhom riperkussjonijiet pożittivi fuq il-livell tal-impjiegi fil-Ġordan, kif ukoll fuq it-tkabbir tal-produttività u d-dħul tal-gvern bħala effett sekondarju.

Barra minn hekk, b'mod konsistenti mal-impenji tagħha li ħadet fil-Konferenza ta' Londra u fuq talba tal-Gvern tal-Ġordan (il-Ġordan talab EUR 350 miljun), fid-29 ta' Ġunju 2016 il-Kummissjoni Ewropea pproponiet it-tieni operazzjoni ta' Assistenza Makrofinanzjarja (MFA) għall-Ġordan li tammonta għal EUR 200 miljun. Fid-dawl tal-isfidi fiskali u ċ-ċirkustanzi straordinarji li qiegħed jaffaċċja l-Ġordan minħabba li qiegħed jospita madwar 1,3 miljun Sirjan u peress li l-UE hija sieħeb prinċipali tal-Ġordan, fl-2017 l-UE sejra tikkunsidra proposta ġdida sabiex testendi l-MFA lill-Ġordan, malli titlesta b'suċċess it-tieni MFA u dment li jkunu ssodisfati l-prekundizzjonijiet tas-soltu għal dan it-tip ta' assistenza, inkluża valutazzjoni aġġornata mill-Kummissjoni Ewropea tal-ħtiġijiet ta' finanzjament estern tal-Ġordan. Din il-għajnuna, kritika għall-Ġordan, tgħin lill-pajjiż iżomm l-istabbiltà makroekonomika filwaqt li jżomm ukoll il-gwadanji fl-iżvilupp u jkompli bl-aġenda ta' riformar tal-pajjiż.

L-UE sejra tħeġġeġ il-modernizzazzjoni u d-diversifikazzjoni tal-ekonomija Ġordaniża, inkluż billi tappoġġja t-tkabbir xprunat mill-innovazzjoni, il-promozzjoni tal-bini ta' kapaċità tal-għarfien u t-trasferiment tal-għarfien u billi tinvolvi u tappoġġja lit-talenti, speċjalment fost iż-żgħażagħ u n-nisa, fil-ftuħ ta' negozji innovattivi.

3. It-titjib ta' ambjent li jkattar l-iżvilupp tas-settur privat, l-innovazzjoni u l-ħolqien tax-xogħol

B'konformità mal-Patt Internazzjonali, il-Patt bejn l-UE u l-Ġordan jiffoka fuq is-sostenn ta' qafas makroekonomiku solidu u l-ħolqien ta' ambjent li jkattar l-investiment, l-esportazzjonijiet, it-tkabbir fil-PDG, l-innovazzjoni u l-ħolqien tax-xogħol. Il-Ġordan jinsab ħerqan sabiex itejjeb il-klima tan-negozju tiegħu u jimplimenta riformi strutturali sabiex isaħħaħ il-produttività u l-kundizzjonijiet tas-suq tax-xogħol.

L-UE hija pronta sabiex issostni dawn l-isforzi, pereżempju permezz ta' appoġġ baġitarju għall-Iżvilupp tas-Settur Privat li sejjer jippermetti t-titjib ferm meħtieġ tas-servizzi forniti lill-kumpaniji kif ukoll it-titjib fil-klima tal-investimenti. B'mod simili, l-UE, permezz tal-baġit għall-Ħiliet u għall-Iżvilupp, tappoġġja azzjonijiet immirati lejn it-tneħħija tal-ostakli għall-ħolqien tal-opportunitajiet tax-xogħol u għall-għoti lil kategoriji vulnerabbli b'sett rilevanti u aġġornat ta' ħiliet tax-xogħol. L-UE hija lesta li tipprovdi aktar appoġġ lill-Ġordan sabiex tissaħħaħ l-innovazzjoni u l-intraprenditorija u tittejjeb il-kompetittività tas-settur privat tiegħu u l-kwalità tal-potenzjal tal-esportazzjonijiet tiegħu, pereżempju billi tiġi mmassimizzata l-possibbiltà li jintlaħqu l-istandards tal-prodotti tal-UE. Barra minn hekk, bl-enfasi tiegħu fuq is-settur privat, il-Bank Ewropew għar-Rikostruzzjoni u l-Iżvilupp (BERŻ) sejjer ikun sieħeb importanti għall-kisba ta' żvilupp fis-settur privat fil-Ġordan.

Fl-istess ħin, jeżistu opportunitajiet endoġeni ta' tkabbir tal-PDG u dawn jistgħu jbiddlu ż-żieda fil-popolazzjoni f'opportunità. Il-kumpaniji domestiċi jridu jaqdu domanda domestika akbar u jużaw forza tax-xogħol affordabbli u spiss b'biżżejjed ħiliet, u b'hekk għandhom modi veloċi kif isaħħu l-produttività. L-appoġġ finanzjarju disponibbli tad-donaturi f'għotjiet jew finanzjament konċessjonali jrid jiġi programmat u koordinat bl-akbar effiċjenza, jekk il-Ġordan irid jagħti ħajja ġdida lit-tkabbir u jkun ta' eżempju għar-reġjun u lil hinn minnu.

4. Edukazzjoni ta' Kwalità għall-Inklużjoni Soċjali u għall-Iżvilupp

Il-Gvern qiegħed jagħmel sforz qawwi sabiex iħalli lill-akbar numru possibbli ta' rifuġjati Sirjani jieħdu sehem fl-edukazzjoni pubblika. Il-Patt bejn l-UE u l-Ġordan jirrifletti l-ambizzjoni tal-Ġordan, kif ikkonfermat fil-Patt Internazzjonali, sabiex jiżgura li kull tifel u tifla fil-Ġordan jirċievu edukazzjoni, inklużi r-rifuġjati Sirjani (“ebda ġenerazzjoni mitlufa”). Dan għandu impatt kbir fuq il-finanzi pubbliċi u l-UE sejra tkompli bl-impenn tagħha li tikkontribwixxi sabiex ittaffi l-piż u ssostni kemm il-kwantità tal-infrastruttura tal-iskejjel kif ukoll il-kwalità tal-edukazzjoni.

L-UE pprovdiet appoġġ sostanzjali lis-settur edukattiv mill-2012 u qiegħda tippjana li żżid l-appoġġ fil-baġit. Peress li l-aċċettazzjoni ta' madwar 143 000 student fis-sistema pubblika fuq bażi temporanji li rriżultat mill-preżenza tar-rifuġjati Sirjani ħoloq affollament eċċessiv fl-iskejjel pubbliċi u qiegħed iħalli effett avvers fuq il-kwalità tal-edukazzjoni, il-pjan tal-Ministeru tal-Edukazzjoni li jżid l-edukazzjoni lir-rifuġjati fis-sena skolastika 2016-2017 għal 193 000 student ikun jeħtieġ 100 skola addizzjonali b'xift doppju fuq bażi temporanja sakemm jitqiegħdu għad-dispożizzjoni r-riżorsi finanzjarji meħtieġa għall-ispejjeż operatorji u jinbnew l-iskejjel il-ġodda fi żmien sentejn sa tlieta skont il-Patt tal-Ġordan.

Peress li l-estensjonijiet u l-bini tal-iskejjel iridu jiġu indirizzati b'mod urġenti, il-Ġordan iggarantixxa l-aktar żmien ta' reazzjoni veloċi possibbli. Dan ikun jippermetti wkoll lil 15 000 tifel u tifla Sirjani fil-lista ta' riżerva jaċċessaw l-iskejjel pubbliċi, b'oħrajn mogħtijin aċċess għal taħriġ vokazzjonali u edukattiv (VET) kull fejn hemm kapaċitàżejda.

Fil-każ sfortunat li l-gwerra jew instabbiltà fis-Sirja jdumu, dan sejjer jippermetti lill-Ġordan jinkludi lill-istudenti rifuġjati fis-sistema skolastika tal-istudenti ġenerali sabiex jagħtihom tama għall-futur u l-opportunità li jirċievu edukazzjoni skont l-istandards Ġordaniżi, u b'hekk jiġġieled b'mod attiv ir-riskju ta' estremiżmu vjolenti. Għandhom isiru wkoll sforzi favur iż-żgħażagħ barra mis-sistema skolastika permezz ta' skemi ta' tagħlim mhux formali. Fit-terminu medju, dan ikollu wkoll il-benefiċċju li jsaħħaħ l-offerta ta' ħaddiema fis-suq tax-xogħol, sabiex b'hekk jibdew jikkontribwixxu għall-iżvilupp ekonomiku tal-pajjiż li qiegħed jospitahom.

Sejrin ikunu previsti wkoll azzjonijiet supplimentari għall-iżgurar tal-aċċess għall-istudenti Sirjani għall-edukazzjoni għolja matul is-soġġorn tagħhom fil-Ġordan.

5. L-użu u l-ġestjoni sostenibbli tar-riżorsi naturali

Il-preżenza fit-tul ta' numru kbir ta' rifuġjati Sirjani ma kkaġunatx nuqqas ta' enerġija fil-Ġordan, iżda għarrqet il-problema kronika ta' skarsezza tal-enerġija fil-Ġordan. Id-dokument riċenti “Nerġgħu Nibnu l-Komunitajiet Ospitanti” ppreżentat mill-Ministeru tal-Ippjanar u l-Kooperazzjoni Internazzjonali (MOPIC) tal-Ġordan li jibni fuq il-JRP 2016-2018 jiddikjara li l-ħtiġijiet ġenerali f'dan il-qasam għat-3 snin li jmiss ilaħħqu mal-EUR 120 miljun. Jistgħu jitrawmu sinerġiji mal-appoġġ sostanzjali mill-UE allokat mill-2011, peress li l-attivitajiet tal-Effiċjenza Enerġetika u l-Enerġija Rinnovabbli jeħtieġu forza tax-xogħol kbira u diversifikata, inkluż sforz ta' riċerka u innovazzjoni akbar.

Barra minn hekk, il-JRP 2016-2018 jidentifika l-ilma u s-sanità bħala wieħed mis-setturi li jeħtieġu l-akbar appoġġ, inkluż għall-komunitajiet lokali. L-UE diġà tat appoġġ sostanzjali f'dan il-qasam li jista' jiġi skalat aktar u jiggwida attivitajiet futuri f'dan il-qasam. Barra minn hekk, l-UE sejra tiffinanzja programm kbir fl-Immaniġġjar tal-Iskart Solidu li jtejjeb il-kwalità tal-ħajja tal-Ġordaniżi, filwaqt li jagħmilha possibbli li jkunu involuti persuni vulnerabbli u bla sengħa b'benefiċċji għall-ekonomija lokali.

Apparti minn hekk, fuq talba tal-Gvern l-UE tista' timmobilizza assistenza teknika minnufih f'firxa ta' setturi. Sejra tiġi żgurata l-komplimentarjetà mal-programmi tal-UE, bħall-Programm tar-Riċerka u l-Innovazzjoni tal-UE Orizzont 2020.

6. L-Istabbiltà u s-Sigurtà, inklużi l-Ġlieda Kontra t-Terroriżmu, il-Prevenzjoni tar-Radikalizzazzjoni u tal-Estremiżmu Vjolenti

Is-sigurtà interna hija prijorità kbira għall-Ġordan. F'termini tal-ġlieda kontra t-terroriżmu, il-Ġordan għandu sistema effettiva u robusta li wriet l-effiċjenza tagħha fit-tnaqqis jew l-eliminazzjoni tat-theddida tat-terroriżmu. Madankollu, ir-reġjun qiegħed jattira dejjem aktar ġiħadisti internazzjonali minħabba l-kunflitt fit-tul fis-Sirja u s-sitwazzjoni fl-Iraq u lil hinn minnu.

Il-ġlieda kontra t-terroriżmu, l-estremiżmu vjolenti, ir-radikalizzazzjoni u l-intolleranza inter/intrareliġjuża hija għan komuni. L-UE u l-Ġordan jibbenefikaw mill-ħidma mill-qrib u l-qsim tal-esperjenzi sabiex jindirizzaw dawn il-fenomeni, b'enfasi fuq il-prevenzjoni u r-rispons u r-rispett tal-istat tad-dritt. L-UE u l-Ġordan sejrin jibqgħu impenjati f'approċċ ġenerali u komprensiv fuq kwistjonijiet marbutin mas-sigurtà, kemm f'livell bilaterali kif ukoll f'fora reġjonali u internazzjonali; fi kriżijiet speċifiċi bħal tas-Sirja kif ukoll fi kwistjonijiet globali (il-ġlieda kontra r-radikalizzazzjoni).

L-UE u l-Ġordan qablu matul is-sessjoni ta' ħidma dwar is-CT/is-Sigurtà Msaħħa tal-15 ta' Marzu 2016 sabiex jagħmlu progress fi tliet oqsma: il-ġlieda kontra l-estremiżmu vjolenti; il-ġlieda kontra l-finanzjament tat-terroriżmu; l-avjazzjoni u s-sigurtà tal-fruntieri. Barra minn hekk, taħt l-umbrella tas-Segretarjat reġjonali tal-Lvant Nofsani tal-Inizjattiva tal-UE dwar iċ-Ċentri ta' Eċċellenza Kimiċi, Bijoloġiċi, Radjoloġiċi u Nukleari (CBRN), ospitat f'Amman, qiegħed jiġi ffinanzjat it-twaqqif ta' ċentru reġjonali tat-taħriġ fil-Ġordan.

L-UE sejra tinvesti fl-analiżi tal-vulnerabbiltajiet sottostanti u l-kaġuni tar-radikalizzazzjoni u allokat EUR 10 miljun sabiex tappoġġja l-isforzi tal-Gvern tal-Ġordan fil-ġlieda kontra l-estremiżmu vjolenti. Il-Ġordan huwa mħeġġeġ jieħu sehem fis-sejħiet rilevanti tal-“ġlieda kontra r-radikalizzazzjoni” tal-Programm tal-UE għar-Riċerka u l-Innovazzjoni Orizzont 2020.

Hemm appoġġ finanzjarju u kompetenza tematika ulterjuri għad-dispożizzjoni. Azzjonijiet xierqa jistgħu jinkludu t-titjib tad-djalogu interkomunitarju, il-ħolqien ta' opportunitajiet tax-xogħol, is-settur tal-abitazzjoni, u l-appoġġ lill-atturi f'pożizzjoni li jiġġieldu kontra n-narrattivi estremisti. Dan ikun pass importanti fil-ġlieda aktar effiċjenti kontra t-theddida komuni tat-terroriżmu.

L-UE u l-Ġordan sejrin isostnu s-sħubija tagħhom fit-trawwim tal-fehim u l-istabbiltà f'livell globali u reġjonali. Apparti azzjonijiet għall-ġlieda kontra r-radikalizzazzjoni, sejrin ikomplu inizjattivi diplomatiċi reġjonali fix-xjenza bħal “SESAME” (Synchroton-light for Experimental Science and Applications in the Middle East), ospitata mill-Ġordan. “PRIMA” (Partnership for Research and innovation in the Mediterranean Area) hija inizjattiva simili oħra. Huwa mistenni li tiġi mmobilizzata riċerka konġunta fuq tnejn minn fost l-aktar sfidi urġenti għaż-żona Ewro-Mediterranja: l-effiċjenza u s-sostenibbiltà tal-produzzjoni tal-ikel u tal-forniment tal-ilma.

Fil-qasam tal-ġestjoni tar-riskji ta' diżastru, l-UE u l-Ġordan sejrin jesploraw il-possibbiltà li jikkonkludu ftehim bilaterali dwar il-protezzjoni ċivili. Taħt il-qafas tal-Mekkaniżmu tal-Unjoni għall-Protezzjoni Ċivili, l-UE u l-Ġordan ħadu wkoll impenn li jsaħħu l-kooperazzjoni fil-qasam tal-ġestjoni tar-riskji ta' diżastru, b'mod partikolari permezz tal-iskambju ta' tagħlimiet, ta' taħriġiet konġunti u tal-iżvilupp potenzjali ta' ċentru ta' taħriġ reġjonali, tal-bini ta' kapaċità fuq il-prevenzjoni ta' diżastri u t-tħejjija għalihom inklużi l-identifikazzjoni u l-valutazzjoni tar-riskji.

7. Il-Mobilità u l-Migrazzjoni

Fid-9 ta' Ottubru 2014, l-UE ffirmat Sħubija għall-Mobilità (MP) mal-Ġordan. Is-Sħubija għall-Mobilità hija sett ta' impenji politiċi maqbulin meħudin mill-UE, 16-il Stat Membru parteċipanti u l-Ġordan u hija l-eżitu ta' Djalogu bejn l-UE u l-Ġordan li beda f'Diċembru 2013. Tipprovdi qafas koerenti għall-azzjonijiet fil-qasam tal-migrazzjoni, tal-mobilità u tas-sigurtà u fiha numru ta' azzjonijiet f'Anness identifikat mill-partijiet kollha għall-implimentazzjoni tal-MP. L-isfida ewlenija affaċċjata hija l-iżgurar ta' implimentazzjoni sħiħa u effettiva tal-MP.

Il-faċilitazzjoni tal-viżi lejn l-UE (bi Ftehim ta' Riammissjoni konkomitanti) hija objettiv importanti għar-relazzjonijiet bejn l-UE u l-Ġordan u għat-tisħiħ tal-mobilità u għall-kuntatt bejn in-nies fit-territorji taż-żewġ naħat. Ir-riammissjoni tal-migranti irregolari daqstant ieħor hija importanti għall-ġestjoni ordinata tal-flussi tal-migrazzjoni. In-negozjati għall-ftehimiet bejn l-UE u l-Ġordan dwar il-faċilitazzjoni tal-viżi u r-riammissjoni sejrin jibdew b'mod simultanju fil-ħarifa tal-2016.

Il-Patt bejn l-UE u l-Ġordan qed jimmira lejn impatti fuq l-iżvilupp tal-migrazzjoni u l-mobilità, inkluż il-potenzjal tad-djaspora għall-iżvilupp ekonomiku, l-iskemi ta' “ċirkolazzjoni tal-imħuħ” u permezz ta' skambji reġjonali u internazzjonali akbar tal-istudenti u l-atturi ekonomiċi.

8. Ir-riforma ġudizzjarja u politika, l-elezzjonijiet demokratiċi u d-drittijiet tal-bniedem

L-UE u l-Ġordan se jkomplu jikkooperaw fit-tisħiħ tas-sistema ġudizzjarja fil-Ġordan u jsaħħu l-aċċessibbiltà tagħha. Il-Ġordan ħa impenn li jtejjeb il-funzjonament tas-sistema ġudizzjarja u jiżgura indipendenza ġudizzjarja, kif muri mir-riformi leġiżlattivi riċenti bħal-Liġi dwar l-Indipendenza Ġudizzjarja u l-Liġi dwar il-Ġustizzja għall-Minorenni. Il-Ġordan għamel progress fis-sistema elettronika ta' notifika u interkonnettività u pprovda programmi ta' taħriġ sostantivi għall-imħallfin.

L-UE, permezz ta' appoġġ baġitarju u assistenza teknika, tipprovdi appoġġ lill-Ministeru tal-Ġustizzja, lill-Istitut tat-Taħriġ Ġudizzjarju, u lill-Kunsill Ġudizzjarju. Il-Ġordan u l-UE ħadu impenn b'saħħtu li jkomplu jaħdmu favur it-tnaqqis tal-użu tad-detenzjoni qabel il-proċessi, iżidu l-għajnuna legali b'mod partikolari għal gruppi vulnerabbli, u jnaqqsu r-reċidiviżmu bl-użu ta' sanzjonijiet u ta' skemi ta' postindukrar alternattivi.

Il-Ġordan, billi għadda l-leġiżlazzjoni dwar qafas elettorali ġdid, id-deċentralizzazzjoni, il-muniċipalitajiet u l-partiti politiċi kkonferma l-impenn tiegħu li jkompli bir-riforma politika, bħala parti mill-isforzi sabiex javvanza fi triqtu lejn gvern parlamentari b'parteċipazzjoni politika msaħħa.

L-UE ħadet impenn li tkompli ssostni l-isforzi tal-Ġordan sabiex isaħħaħ il-governanza demokratika. L-UE sejra tkompli tipprovdi appoġġ għall-funzjonament effettiv tal-istituzzjonijiet demokratiċi ewlenin, b'mod partikolari l-Parlament u l-Kummissjoni Elettorali Internazzjonali.

Il-promozzjoni tad-drittijiet tal-bniedem u r-rispett għalihom huma fil-qalba tal-kooperazzjoni bejn l-UE u l-Ġordan, u huma riflessi permezz ta' djalogu regolari f'oqfsa multilaterali u bilaterali, kif ukoll azzjonijiet speċifiċi inkluż b'appoġġ tas-soċjetà ċivili, il-midja pluralistika, l-ugwaljanza bejn il-ġeneri u d-drittijiet tan-nisa.

Il-Pjan Nazzjonali tal-Ġordan għad-Drittijiet tal-Bniedem 2016-25 huwa fost il-punti ta' riferiment għall-kooperazzjoni bejn l-UE u l-Ġordan, u hekk ukoll huma l-impenji internazzjonali tal-Ġordan (li ħa permezz ta' konvenzjonijiet internazzjonali u pjattaformi tan-NU, bħar-Rieżami Universali bejn il-Pari).

It-triq 'il quddiem

L-azzjonijiet ta' prijorità tal-Patt bejn l-UE u l-Ġordan se jiġu ttrattati f'aktar dettall fid-djalogi politiċi u tematiċi. L-impenji u l-mekkaniżmi ta' rieżami previsti fil-Patt Internazzjonali u bejn l-UE u l-Ġordan se jkunu kompatibbli b'mod reċiproku u jsaħħu lil xulxin.

Il-finanzjament se jiġi minn firxa ta' strumenti baġitarji tal-UE u se jkun immirat lejn l-azzjonijiet fil-Ġordan implimentati mal-Istat u mal-awtoritajiet lokali, mal-aġenziji tal-Istati Membri tal-UE, mal-Organizzazzjonijiet Mhux Governattivi u man-NU u ma' Organizzazzjoni Internazzjonali oħra. Il-finanzjament sejjer jinkludi fost l-oħrajn appoġġ baġitarju kif ukoll assistenza makrofinanzjarja u finanzjament konċessjonali, jekk jiġu ssodisfati l-kriterji. Il-Fond Fiduċjarju Reġjonali tal-UE għar-rispons għall-kriżi tas-Sirja (il-Fond Madad) huwa disponibbli sabiex jipprovdi appoġġ lill-Ġordan għar-rifuġjati Sirjani u għall-komunitajiet affettwati ospitanti fil-forma ta' għotjiet. L-awtoritajiet Ġordaniżi huma kkonsultati b'mod regolari dwar il-proċess u l-azzjonijiet proposti u huma mħeġġin jissottomettu proposti għall-finanzjament. Huma mistednin jattendu l-laqgħat tal-Bord tal-fond ta' Madad.

Addendum 1: Impenji tal-Ġordan, tal-UE

Impenji tal-Ġordan Impenji tal-UE It-tisħiħ tal-istabbiltà makroekonomika (inklużi l-objettivi tal-Patt Internazzjonali) Il-mekkaniżmu ta' rieżami: djalogi ekonomiċi, monitoraġġ tal-Patt Internazzjonali 1) Iż-żamma tal-istabbiltà makroekonomika u l-ħidma għall-adozzjoni ta' programm tal-Faċilità tal-Fondi Estiża mal-FMI. 2) L-iżvilupp ta' programm ta' investiment solidu b'impatt limitat fuq il-piż tad-dejn u fid-dawl tas-sostenn għat-tkabbir, għall-istabbiltà u għall-ħolqien tax-xogħol Bilaterali a) Appoġġ permezz ta' programm ġdid ta' assistenza Makrofinanzjarja tul il-perjodu 2016-17 soġġett għall-arranġament fiskali mal-FMI. Apparti din l-MFA, impenn sabiex tiġi analizzata l-possibbiltà ta' għoti ta' appoġġ makrofinanzjarju ta' segwitu jekk ikun hemm bżonn u jekk il-modalitajiet formali jippermettu li jsir hekk. b) Il-Faċilità tal-Investiment għall-Viċinat (NIF) tqiegħed għad-dispożizzjoni riżorsi finanzjarji sinifikanti b'termini konċessjonali għal proġetti infrastrutturali / ta' investiment fuq skala kbira; L-iżvilupp tas-settur privat, il-klima tan-negozju, il-kummerċ u l-investiment, il-ħolqien tax-xogħol (inklużi l-objettivi tal-Patt Internazzjonali) Il-Mekkaniżmu ta' rieżami: Sottokumitati rilevanti u/jew laqgħat tematiċi, Kunsill ta' Assoċjazzjoni, monitoraġġ tal-Patt Internazzjonali 1) It-tisħiħ tal-qafas għall-kummerċ bilaterali u l-investiment (pereż: DCFTA, ACAA). 2) It-titjib tal-ambjent tan-negozju (qafas leġiżlattiv u regolatorju) li jkattar l-investiment, it-tkabbir ekonomiku u l-ħolqien tax-xogħol; it-tħeġġiġ tal-intraprenditorija u s-sħubija pubblika privata 3) L-istabbiliment ta' punti uniċi ta' kuntatt għall-investituri 4) Il-promozzjoni tal-użu mill-kumpaniji tal-Ġordan tal-benefiċċji kummerċjali eżistenti li jirriżultaw mill-Ftehim ta' Kummerċ Liberu eżistenti bejn l-UE u l-Ġordan 5) It-tisħiħ tal-appoġġ lill-kumpaniji (suq tal-esportazzjoni) fid-dawl tal-ilħuq tal-istandards tal-kwalità Ewropej / internazzjonali. 6) It-twaqqif ta' sistema attraenti għall-investiment f'żoni deżinjati u l-allokazzjoni ta' permessi ta' residenza / tax-xogħol lil rifuġjati Sirjani (ekwivalenti għal tal-inqas 15 % tal-impjiegi fil-faċilitajiet tal-produzzjoni fi 18-il żona ekonomika u żona industrijali ddeżinjati li jridu jmorru għar-rifuġjati fl-ewwel u fit-tieni sena; imbagħad 25 % mit-tielet sena) bil-mira kumplessiva li jintlaħqu madwar 200 000 impjieg għar-rifuġjati Sirjani fil-Ġordan, skont il-Patt Internazzjonali). Il-monitoraġġ ta' parti terza (Organizzazzjoni Dinjija tax-Xogħol, ILO) 7) It-tisħiħ tal-approċċi b'użu intensiv ta' ħaddiema li jeħtieġu li jħaddmu kemm Sirjani kif ukoll Ġordaniżi 8) Il-faċilitazzjoni tal-istatus amministrattiv tar-rifuġjati Sirjani sabiex ikunu jistgħu jaċċessaw l-impjiegi u servizzi bażiċi, u l-kapaċità sabiex jiftħu negozju ġewwa u barra l-kampijiet 9) L-approvazzjoni ta' politika nazzjonali għall-indirizzar tas-suq tax-xogħol informali (skont ir-rakkomandazzjonijiet tal-ILO) 10) It-tisħiħ tal-pożizzjoni ekonomika u tal-parteċipazzjoni taż-żgħażagħ u tan-nisa 11) L-organizzazzjoni ta' Konferenza tan-Negozju u tal-Investituri fil-Ġordan Bilaterali a) It-tnedija ta' negozjati għal ftehim ta' kummerċ liberu msaħħaħ u l-forniment tal-appoġġ rilevanti sabiex tiġi ffaċilitata l-implimentazzjoni tiegħu b) It-tħaffif tal-preparazzjonijiet għat-tnedija tan-negozjati fuq Ftehim dwar il-Valutazzjoni tal-Konformità u l-Aċċettazzjoni tal-Prodotti Industrijali (ACAA) sabiex il-prodotti Ġordaniżi minn ċerti setturi jkunu jistgħu jidħlu fis-suq tal-UE mingħajr kontrolli tekniċi addizzjonali. c) L-appoġġ lill-Gvern tal-Ġordan fil-ħidma tiegħu li jtejjeb l-ambjent tan-negozju, l-innovazzjoni u l-klima tal-investiment d) L-assistenza lill-Gvern tal-Ġordan u lis-settur privat sabiex itejbu l-kompetittività u l-kwalità tal-prodotti tagħhom sabiex tiġi ffaċilitata l-konformità ma' standards internazzjonali u jissaħħu l-esportazzjonijiet (eż. it-twaqqif ta' ċentru reġjonali għas-sikurezza alimentari, inklużi laboratorji għall-monitoraġġ tal-istandards sanitarji u fitosanitarji). e) L-għoti ta' appoġġ lill-Konferenza tan-Negozju u tal-Investituri fil-Ġordan Ir-rifuġjati Sirjani a) Ir-rilassar temporanju tal-iskema tar-regoli tal-oriġini għal perjodu ta' 10 snin, għal prodotti speċifiċi u fi 18-il żona ekonomika u żona industrijali ddeżinjata, bl-impjiegi maħluqa jibbenefikaw kemm lil rifuġjati Sirjani kif ukoll lil ċittadini Ġordaniżi u l-kunsiderazzjoni tal-estensjoni ulterjuri tad-derogi mir-Regola tal-Oriġini ladarba tintlaħaq il-mira ta' 200 000 impjieg għar-rifuġjati, taħt il-kontroll ta' monitoraġġ ta' parti terza (ILO). b) Il-faċilitazzjoni tal-aċċess għall-kreditu bl-użu ta' approċċ differenzjat: i) Istituzzjonijiet finanzjarji Ewropej u internazzjonali sabiex jistabbilixxu linji ta' kreditu li jridu jiġu ġestiti mill-istituzzjonijiet finanzjarji Ġordaniżi; ii) Il-forniment ta' kreditu, finanzjament inizjali u appoġġ lil impriżi mikro, żgħar u ta' daqs medju li jħaddmu Sirjani kif ukoll Ġordaniżi; iii) L-għoti ta' appoġġ lil mekkaniżmi tal-mikrokreditu. c) Il-Bank Ewropew tal-Investiment (BEI), il-Bank Ewropew għar-Rikostruzzjoni u l-Iżvilupp (BERŻ) iżidu l-finanzjament konċessjonali skont il-mandati rispettivi tagħhom Edukazzjoni u Taħriġ ta' Kwalità għall-Inklużjoni Soċjali u l-Iżvilupp (inklużi l-objettivi tal-Patt Internazzjonali) Il-mekkaniżmi ta' rieżami: laqgħat tematiċi, monitoraġġ tal-Patt Internazzjonali 1) Iż-żieda tal-edukazzjoni orjentata lejn is-suq tax-xogħol u ż-żieda tal-aċċess għal edukazzjoni ta' kwalità u t-tisħiħ tal-qafas regolatorju tal-Kunsill għall-Impjiegi u għall-Edukazzjoni u t-Taħriġ Tekniku u Vokazzjonali (ETVET). 2) Appoġġ għall-politiki favur it-tlaqqigħ tal-ħiliet u l-ħtiġijiet tas-suq tax-xogħol; it-titjib tal-kooperazzjoni bejn l-akkademja u l-industrija u l-iżvilupp tal-ħiliet tal-impjegabbiltà tal-istudenti 3) It-trawwim ta' inklużjoni soċjali billi jiżdied in-numru ta' persuni fl-edukazzjoni u t-taħriġ u miżuri attivi oħrajn fis-suq tax-xogħol, b'mod partikolari n-nisa, iż-żgħażagħ u l-persuni b'diżabbiltà 4) It-tisħiħ tal-forniment tal-edukazzjoni pubblika lil 190 000 rifuġjat Sirjan f'livell primarju u sekondarju fis-sena skolastika 2016-2017, filwaqt li tiġi salvagwardjata l-kwalità tal-edukazzjoni 5) L-aċċelerazzjoni tal-Aċċess għal Edukazzjoni Formali ta' Kwalità lir-rifuġjati Sirjani u lil Ġordaniżi Żvantaġġjati 6) Il-forniment tal-aċċess għal taħriġ vokazzjonali għas-Sirjani u għal opportunitajiet tal-edukazzjoni terzjarja/għolja għaż-żgħażagħ (Ġordaniżi u Sirjani) vulnerabbli kollha sejjer jiżdied. Bilaterali a) Iż-żieda tan-numru ta' persuni minn segmenti żvantaġġati tas-soċjetà li jibbenefikaw minn taħriġ bejn l-2016 u l-2019. b) Iż-żieda tal-finanzjament permezz ta' appoġġ baġitarju lill-Ministeru tax-Xogħol sabiex ikunu jistgħu jiġu pprovduti servizzi proattivi tas-suq tax-xogħol c) Is-sostenn tal-impenji sakemm jiġu ffinalizzati l-kostruzzjonijiet miftiehma tal-iskejjel d) Iż-żieda tal-finanzjament għal edukazzjoni għolja u teknika għall-istudenti mill-komunità tar-rifuġjati Sirjana u l-Ġordaniżi żvantaġġati e) Iż-żieda tal-opportunitajiet mill-programmi Erasmus+ immirati sabiex: i) jiffaċilitaw il-mobbiltà tal-istudenti, tal-persunal, taż-żgħażagħ, tal-ħaddiema żgħażagħ, tal-voluntiera bejn il-Ġordan u l-Ewropa; ii) jimmodernizzaw istituzzjonijiet tal-edukazzjoni għolja fil-Ġordan permezz ta' proġetti ta' kooperazzjoni. f) Il-promozzjoni tal-iskemi ta' ċirkulazzjoni tal-imħuħ, tal-mobilità tal-istudenti u tar-riċerkaturi skont Orizzont 2020 Ir-rifuġjati Sirjani Iż-żieda tal-finanzjament permezz ta' appoġġ baġitarju sabiex tkun koperta n-nefqa inkrimentali għall-għalliema, għall-kotba tal-iskola, għall-miżati tal-iskola u għall-ispejjeż operatorji; kif ukoll l-appoġġ għall-estensjoni tal-faċilitajiet tal-iskejjel għall-istudenti Sirjani L-użu u l-ġestjoni sostenibbli tar-riżorsi naturali Laqgħat tas-sottokumitat tal-Mekkaniżmu ta' rieżami, konsultazzjonijiet tematiċi 1) It-tisħiħ tal-koordinazzjoni fir-rigward tal-immaniġġjar sostenibbli tal-ilma mormi 2) L-effiċjenza fl-enerġija u l-enerġija rinnovabbli: il-kisba ta' tnaqqis ta' 20 % fl-użu tal-enerġija sal-2020 u t-titjib tal-kontribuzzjoni tas-sorsi ta' enerġija rinnovabbli fil-ġenerazzjoni tal-elettriku għal tal-inqas 15 % 3) It-tisħiħ tal-isforzi ta' riċerka u innovazzjoni fl-immaniġġjar tal-enerġija rinnovabbli, tal-ilma u tal-iskart Bilaterali a) L-appoġġ baġitarju u mill-Faċilità ta' Investiment tal-Viċinat (NIF) għall-Enerġija Rinnovabbli u l-użu sostenibbli ta' riżorsi naturali limitati b) L-appoġġ għall-bini ta' kapaċità u għat-taħriġ fir-rigward tal-iżvilupp ta' kompetenza xierqa c) L-appoġġ għal programmi tal-effiċjenza enerġetika, inkluż sabiex jinħolqu l-impjiegi d) L-appoġġ għall-kooperazzjoni fir-riċerka u fl-innovazzjoni fl-enerġija rinnovabbli u fl-effiċjenza enerġetika e) L-iffaċilitar tal-istabbiliment ta' swieq tal-enerġija reġjonali It-tisħiħ tal-kooperazzjoni fl-istabbiltà u fis-sigurtà inkluż fil-Ġlieda Kontra t-Terroriżmu (CT) Il-Mekkaniżmi ta' rieżami: Djalogu dwar is-CT, laqgħat tas-Sottokumitati u/jew tematiċi, il-Kunsill ta' Assoċjazzjoni 1) It-trawwim tal-kooperazzjoni bejn id-dipartimenti u l-iffaċilitar tal-koordinazjoni tad-donaturi internazzjonali sabiex ikomplu jiġu implimentati l-istrateġiji għas-CT/CVE (tal-ġlieda kontra l-estremiżmu vjolenti) ibbażati fuq l-istat tad-dritt 2) L-intensifikazzjoni ulterjuri tal-kooperazzjoni fil-prevenzjoni tar-radikalizzazzjoni u fl-inizjattivi tad-deradikalizzazzjoni taż-żgħażagħ u, inkluż permezz ta' programmi edukattivi u ta' ħolqien tax-xogħol. 3) Impenn għal kooperazzjoni strateġika u djalogu dwar is-CT mal-UE 4) Il-Ġestjoni ta' Diżastri: It-tisħiħ tal-koordinazzjoni bejn il-Ministeri; It-titjib tat-taħriġ tal-uffiċjali tad-difiża ċivili fil-qasam tal-protezzjoni ċivili u l-ġestjoni tar-riskji ta' diżastru u l-għoti tar-riżorsi xierqa; it-tisħiħ tal-kapaċità taċ-Ċentru Nazzjonali għas-Sigurtà u l-Ġestjoni tal-Kriżijiet sabiex jaġixxi bħala ċentru reġjonali għat-taħriġ u għall-eżerċizzji; is-sensibilizzazzjoni fil-komunitajiet lokali. Bilaterali a) L-issoktar tal-appoġġ għall-isforzi tal-Ġordan għall-prevenzjoni u għall-ġlieda kontra r-radikalizzazzjoni, l-estremiżmu vjolenti u t-terroriżmu. b) L-espansjoni tal-kooperazzjoni fis-sigurtà tal-avjazzjoni, fil-qasam ġudizzjarju, u fil-ġestjoni tal-fruntieri; l-appoġġ għall-ġlieda kontra l-ħasil tal-flus u l-finanzjament tat-terroriżmu c) Is-Sigurtà/Il-Ġlieda Kontra t-Terroriżmu: il-kooperazzjoni, fost l-oħrajn, mal-UE u ma' aġenziji speċjalizzati tal-Istati Membri d) Ġestjoni ta' Diżastri: L-appoġġ għat-tisħiħ tal-kapaċità ta' twissija bikrija, ta' prevenzjoni u ta' preparazzjoni u l-offerta ta' sħubija aktar mill-qrib għall-Mekkaniżmu tal-Unjoni għall-Protezzjoni Ċivili Politiki Ġestiti Sew dwar ir-Rifuġjati, il-Migrazzjoni u l-Mobilità Il-Mekkaniżmu ta' rieżami: Is-Sħubija għall-Mobilità u/jew is-Sottokumitati rilevanti, il-Kunsill ta' Assoċjazzjoni L-UE u l-Ġordan iffirmaw Sħubija għall-Mobilità f'Ottubru tal-2014. Jaqblu li jimplimentaw l-impenji politiċi reċiproċi li ħadu fiha u l-azzjonijiet kollha fl-Anness relatat, b'konformità mal-prijoritajiet identifikati li ġejjin: — Il-promozzjoni tal-migrazzjoni u l-mobilità legali ġestiti sew — It-tisħiħ tal-kapaċità tal-awtoritajiet Ġordaniżi rilevanti sabiex jiġu ġestiti l-fruntieri u tiġi evitata l-migrazzjoni irregolari — It-tisħiħ tar-relazzjoni bejn il-migrazzjoni u l-iżvilupp — It-titjib tal-protezzjoni tal-migranti skont l-obbligi internazzjonali. L-UE u l-Ġordan jieħdu impenn li jagħtu spinta akbar favur l-implimentazzjoni tas-Sħubija għall-Mobilità billi jiffokaw l-aktar fuq l-azzjonijiet fl-Anness, filwaqt li jiftakru li l-Anness huwa dokument li jista' jiġi aġġornat maż-żmien dment li jkun għadu konformi mal-impenji politiċi tas-Sħubija għall-Mobilità. Ir-riforma ġudizzjarja u politika, l-elezzjonijiet demokratiċi u d-drittijiet tal-bniedem Il-Mekkaniżmi ta' rieżami: Il-mekkaniżmu tad-drittijiet tal-bniedem tan-NU, id-Djalogi tad-Drittijiet tal-Bniedem, id-djalogi politiċi, il-Kunsill ta' Assoċjazzjoni 1) Żviluppi ulterjuri favur ġudikatura indipendenti 2) Aċċess aħjar għall-għajnuna legali 3) Ikomplu r-riformi politiċi, bl-għan li jiġu żgurati l-istabbiltà fit-tul u l-governanza demokratika tal-Ġordan. 4) It-tisħiħ tar-rwol tal-istituzzjonijiet demokratiċi 5) Ikomplu jiġu organizzati elezzjonijiet demokratiċi 6) It-tisħiħ tal-mekkaniżmi għall-parteċipazzjoni tas-soċjetà ċivili f'għadd ta' setturi pilota 7) L-implimentazzjoni tal-Pjan Nazzjonali għad-Drittijiet tal-Bniedem 2016-25 8) Il-promozzjoni u r-rispett tad-drittijiet tal-bniedem, inklużi d-drittijiet tan-nisa u l-parteċipazzjoni tan-nisa fil-ħajja pubblika 9) L-implimentazzjoni tal-impenji u tal-obbligi skont il-liġi internazzjonali u nazzjonali dwar id-drittijiet tal-bniedem 10) Qafas li jsostni l-midja pluralistika Bilaterali a) L-appoġġ baġitarju għar-riforma tas-settur tal-ġustizzja b) Appoġġ għall-bini tal-kapaċità u l-monitoraġġ u l-valutazzjonijiet tal-impatt c) L-appoġġ lill-Parlament, u għal azzjonijiet b'appoġġ tal-partiti politiċi d) L-appoġġ lill-Kummissjoni Elettorali Indipendenti e) Il-Missjonijiet tal-UE ta' Osservazzjoni tal-Elezzjonijiet (fuq stedina mill-Ġordan) f) L-appoġġ issoktat lill-programmi tal-Gvern u lil inizjattivi mhux governattivi għall-promozzjoni u għar-rispett tad-drittijiet tal-bniedem, flimkien mal-prijoritajiet globali tal-UE dwar id-drittijiet tal-bniedem u b'appoġġ għall-Aġenda 2016-25 tal-Ġordan dwar id-Drittijiet tal-Bniedem g) L-appoġġ issoktat għall-ugwaljanza bejn il-ġeneri u għad-drittijiet tal-bniedem, inkluż fuq il-bażi tal-Pjan ta' Azzjoni dwar l-Ugwaljanza bejn il-Ġeneri

Addendum 2: Il-punti ta' riferiment

Huma proposti l-punti ta' riferiment kwantitattivi li ġejjin għall-monitoraġġ tal-progress fl-implimentazzjoni tal-patt bejn l-UE u l-Ġordan. Il-monitoraġġ se jseħħ fuq bażi regolari u tal-inqas darba fis-sena, fil-kuntest tal-mekkaniżmi ta' rieżami previsti u tal-laqgħat marbutin mal-kooperazzjoni bilaterali bejn l-UE u l-Ġordan.